**Skarabider** (Scarabaeoidea) er en artsrik gruppe av biller som omfatter de største billeartene man kjenner, men også mange små arter. Navnet skarabider brukes også om den artsrikeste av familiene, Scarabaeidae. Skarabidene omfatter en del meget store arter. Goliatbillen (*Goliathus goliathus*) fra Vest-Afrika og elefantbillen (*Megasoma elephas*) fra Mellom- og Sør-Amerika kan begge veie omtrent 100 gram, og herkulesbillen (*Dynastes hercules*) fra Mellom- og Sør-Amerika blir opptil 19 cm lang om man regner med hornet på hannens brystskjold. Den tyngste norske billen er neshornbillen (*Oryctes nasicornis*), også en skarabide. Også noen medlemmer i familiene hjortebiller (med Europas største bille, eikehjorten (*Lucanus cervus*)) og Passalidae blir meget store.

Bladhorninger
-------------

Skarabidenes mest slående fellestrekk er formen på antennene, som ender i en kølle der leddene som oftest har bladformede utvekster. Gruppen blir også kalt Lamellicornia, «bladhorninger». Hos de fleste artene kan denne bladformede køllen åpnes og lukkes som en vifte, særlig utpreget hos hannene.

Karakteristiske bein
--------------------

Formen på beina er forholdsvis lik hos de fleste skarabidene. Leggene (tibiae) er korte og kraftige, på det fremste beinparet har de flere store tenner på utsiden som billene bruker til å grave med. Mellom- og bakleggene har vanligvis to skarpe lengdelister på utsiden. De fleste har store sporer ytterst på leggen. Føttene er fem-leddete, vanligvis ganske lange og slanke med store klør ytterst.

Scarabaeiforme larver
---------------------

Skarabidenes larver er vanligvis ganske karakteristiske, og denne larvetypen har fått navn etter gruppen. En skarabidelarve er vanligvis hvit, tynnhudet, ganske tykk og holder kroppen i C-form. De tre parene med bein er korte og kraftige, og kjevene (mandiblene) er korte, men kraftige.

Levevis
-------

En så artsrik gruppe som skarabidene har nødvendigvis et mangfold av levemåter, men det er likevel mulig å sette opp noen fellestrekk. Larvene til de aller fleste skarabider lever på råtnende plantemateriale av et eller annet slag nede i jorden. De aller fleste har underjordiske larver. Mange lever på møkk som graves ned, og de er derfor viktige ved at de fordeler gjødsel nedover mot planterøttene. Larveutviklingen tar ofte lang tid, opptil 10 år eller mer for noen arter. Unntakene når det gjelder larvenes næringsvalg er familien knokkelbiller, som har larver som lever på animalsk materiale (bein, fjær og hudrester), og oldenborrer og noen beslektede grupper, som har larver som lever av levende planterøtter. 
De voksne billene flyr vanligvis godt, gjerne om natten. Frambeina er svært kraftige og brukes til graving.

Systematisk inndeling
---------------------

Slektskapsforholdet mellom gruppene innbyrdes i denne gruppen synes noe uklart. Det er sannsynlig at Lucanidae og Passalidae er nærmere beslektet med hverandre enn med de andre familiene. Under er familiene listet i alfabetisk rekkefølge. Underfamiliene av skarabider blir ofte gitt status som egne familier.

**Treliste**
* Ordenen biller, Coleoptera
	+ Underordenen Polyphaga
		- Familiegruppen Scarabaeiformia = overfamilie Scarabaeoidea
			* Familien Belohinidae Paulian 1959
			* Familien Bolboceratidae Laporte de Castelnau, 1840
			* Familien Ceratocanthidae White 1842 (= Acanthoceridae)
			* Familien Diphyllostomatidae Holloway 1972
			* Familien tordivler, Geotrupidae Latreille, 1802
			* Familien Glaphyridae MacLeay, 1819
			* Familien Glaresidae Semenov-Tian-Shanskii & Medvedev 1932
			* Familien Hybosoridae Erichson, 1847
			* Familien hjortebiller, Lucanidae Latreille 1804
			* Familien Ochodaeidae Mulsant and Rey 1871
			* Familien Passalidae Leach, 1815
			* Familien Pleocomidae LeConte 1861
			* Familien skarabider, Scarabaeidae Latreille 1802
				+ Underfamilien sandkrypere, (Aegialiinae)
				+ Underfamilien gjødselbiller, Aphodiinae
				+ Underfamilien gullbasser, Cetoniinae
				+ Underfamilien hornbiller, Dynastinae
				+ Underfamilien Hopliinae
				+ Underfamilien oldenborrer, Melolonthinae
				+ Underfamilien praktskarabider, Rutelinae
				+ Underfamilien gjødselgravere (Scarabaeinae)
				+ Underfamilien småoldenborrer (Sericinae) Kirby, 1837
				+ Underfamilien Trichiinae
				+ Underfamilien Valginae
			* Familien knokkelbiller, Trogidae MacLeay 1819
			* Fossile slekter med uklar familietilknytning:
				+ Slekten *Aliscarabaeus* Hong, 1983
				+ Slekten *Holcorobeus* Nikritin, 1977
				+ Slekten *Hongscarabaeus* Krell, 2000
				+ Slekten *Mesoscarabaeus* Hong, 1982

Eksterne lenker
---------------

* (en) *Scarabaeoidea* i Encyclopedia of Life Rediger på Wikidata

* (en) *Scarabaeoidea* i Global Biodiversity Information Facility Rediger på Wikidata

* (no) *Scarabaeoidea* hos Artsdatabanken Rediger på Wikidata

* (sv) *Scarabaeoidea* hos Dyntaxa Rediger på Wikidata

* (en) *Scarabaeoidea* hos Fauna Europaea Rediger på Wikidata

* (en) *Scarabaeoidea* hos Fossilworks Rediger på Wikidata

* (en) *Scarabaeoidea* hos ITIS Rediger på Wikidata

* (en) *Scarabaeoidea* hos NCBI Rediger på Wikidata

* (en) *Kategori:Scarabaeoidea* – bilder, video eller lyd på Wikimedia Commons Rediger på Wikidata

* *Scarabaeoidea* – detaljert informasjon på Wikispecies Rediger på Wikidata

|  |  |
| --- | --- |
| Oppslagsverk/autoritetsdata | Store norske leksikon **·** Encyclopædia Britannica **·** Encyclopædia Universalis
 |